Papersnake/gushiwen huggingface dataset:
用功成韵赋外舅短项翁
耿镃（宋代）

君不见王绩非狂生，笔墨雪尽惟酒经。
又不见志和非漫尉，江湖醉咏渔歌耳。
文章得失两梦事，一醉从渠俱不理。
人间自有行秘书，此翁聊为山泽儒。
平生斟酌自饱满，宁复有欠宁有馀。
可怜蹒跚挽不前，属车岂识从甘泉。
不矜万卷腹空洞，渴梦只恐东溟乾。
莫疑此翁拘器穷，此翁有用非哑钟。
浊醪作贤清作圣，翁不异味同其空。
我方畏缩立下风，伸颈一笑短项逢。
脱冠与翁共醉倒，从人笑此两秃翁。
吊苏哥
晏殊（宋代）

苏哥风味逼天真，恐是文君向上人。
何日九原芳草绿，大家携酒哭青春。
寄前镇西杨法曹
吕本中（宋代）

杨子文章老更新，狂吟寡和过阳春。双声叠韵俱难敌，指物程阳似有神。

画马已无韩干肉，草书真得伯英筋。可怜一首闲居赋，解道连蜷能几人。
淮之水示门人马存
徐积（宋代）

君不见淮之水，春风吹，春雨洗。青薰衣，绿染指。

渔不来，鸥不起。青青滟滟天尽头，只见孤帆不见舟。

斜阳欲落未落处，尽是人间今古愁。今古愁兮将奈何，莫使骚人闻棹歌。

我曹自是浩歌客，笑声酒面春风和。
短歌示诸稚
陆游（宋代）

流年去不还，老状来无那。
虽甚颜原贫，尚胜夷齐饿。
再归又六年，疲马欣解驮，姑幸箠辔空，敢复希豆莝？好山嬾出游，败屋得偃卧。
饥能储粟盎，病亦有药裹。
酒蚁溢皤罂，茗雪落小磨。
香火失惰偷，编简谨程课。
岂惟洗幻妄，亦以起衰懦。
向来名宦事，回首如弃唾。
义理开诸孙，闵闵待其大。
贤愚未易知，尚冀得一个。
如其尽为农，亦未可吊贺。
归耕岂不佳，努力求寡过。
题雪林画卷
许棐（宋代）

乱洒春霙著纸寒，玉成天地片时间。有人谙尽江湖冷，却爱寻常罨画山。
八声甘州（扬州次韵和东坡钱塘作）
晁补之（宋代）

谓东坡、未老赋归来，天未遣公归。向西湖两处、秋波一种，飞霭澄辉。又拥竹西歌吹，僧老木兰非。一笑千秋事，浮世危机。

应倚平山栏槛，是醉翁饮处。江雨霏霏。送孤鸿相接，今古眼中稀。念平生、相从江海，任飘蓬、不遣此心违。登临事，更何须惜，吹帽淋衣。
司马光好学
朱熹（宋代）

司马温公幼时，患记问不若人。群居讲习，众兄弟既成诵，游息群；独下帷绝编，迨能倍诵乃止。用力多者收功远，其所精诵，乃终身不忘也。温公尝言：“书不可不成诵。或在马上，或中夜不寝时，咏其文，思其义，所得多群。”（选自朱熹编辑的《三朝名臣言行录》）
岁晏无聊收叔氏讯
吴潜（宋代）

豢成凋郡力难任，雪上加霜两鬓侵。
四五更头猿鹤梦，数千里鬓鹡鴒心。
老来倍觉光阴促，休去方知意味深。
陶白邵诗消遣具，晚窗无事且微吟。
观天
邵雍（宋代）

千里南山对华山，二山中有修□□。
□时禾黍交搔□，□静禽鱼相与闲。
好景尽□□扬外，虚名不显落□□。
□□□语无心旨，自谓羲皇正却还。
偈
释道完（宋代）

古人见此月，今人见此月。此月镇常存，古今人还别。

若人心似月，碧潭光皎洁。决定是心源，此说更无说。
李翕析里桥郙阁颂新诗
仇靖（两汉）

□□□□兮水兑之间。高山崔隗兮不流荡荡。地既塉确兮与隗为邻。

□□□□□□以析分。或失绪业兮至于困贫。危危累卵兮圣朝闵怜。

长毛艾究□兮幼□□□。救倾兮全育□遗。劬劳日稷兮惟惠勤勤。

黄邵朱龚兮盖不□□充赢兮百姓欢欣。佥曰太平兮文翁复存。
哭护国上人
张谓（唐代）

昔喜三身净，今悲万劫长。不应归北斗，应是向西方。

舍利众生得，袈裟弟子将。鼠行残药碗，虫网旧绳床。

别起千花塔，空留一草堂。支公何处在，神理竟茫茫。
赋雪
吴融（唐代）

一夜阴风度，平明颢气交。未知融结判，唯见混茫包。

路莫藏行迹，林难出树梢。气应封兽穴，险必堕禽巢。

影密灯回照，声繁竹送敲。玩宜苏让点，餐称蜜匀抄。

结冻防鱼跃，黏沙费马跑。炉寒资爇荻，屋暖赖编茅。

远不分山叠，低宜失地坳。阑干高百尺，新霁若为抛。
颂古一百二十一首
释宗杲（宋代）

境话会来虽未是，却问如今作麽生。
清凉元本鼻头直，夹山依旧两眉横。
剡溪竹纸三首 其二
曾几（宋代）

会稽竹箭东南美，化作经黄纸叠层。旧日土毛无用处，剡中老却一溪藤。
长门怨
李绅（唐代）

宫殿沈沈晓欲分，昭阳更漏不堪闻。

珊瑚枕上千行泪，不是思君是恨君。
偈颂一百零九首
释可湘（宋代）

冬节前后，砂飞石走。
忽忆沩山两凤毛，进前退后扬家丑。
毕竟九岩作麽生，面南看北斗。
郊庙歌辞。周朝飨乐章。治顺
佚名（唐代）

庭陈大乐，坐当太微。凝旒负扆，端拱垂衣。

鸳鸾成列，簪组相辉。御炉香散，郁郁霏霏。
次韵和知郡朝奉登禅月台书事二首 其二
孔武仲（宋代）

素月寒光好，高斋夜已扃。影难穿密纸，光稍泛疏棂。

皎洁临书案，朦胧到研屏。沈吟忆丹桂，更欲步中庭。
蔬圃
陆游（宋代）

蔬圃依山脚，渔扉并水涯。
卧枝开野菊，残枿出秋茶。
病骨知天色，羁怀感物华。
余年有几许？且灌邵平瓜。
广州天庆观众妙堂东坡井泉铭
李昴英（宋代）

老经云，坡记成。
名非古，堂遂轻。
两翁像，久晦冥。
伟方公，旧贯仍。
两彼栏，护此泓。
新作盖，环以铭。
遗千年，饮清泠。
续坡谁，李昴英。
释滞
梅尧臣（宋代）

帝在苍梧妃泣竹，苏武餐毛海西曲。
穷山远道车折轴，深井渴西绠不续。
我辈於此酒正绿，贵无奈何欢且足。
杨时可作十诗以寄河间诗之所及非吾僚则吾友也因悉次其韵以和之又以其所以赠我者复赠时可作还字韵 其六
赵鼎臣（宋代）

髯也伏盐车，乃实千里足。其学本孔孟，乱以佛所录。

捕景而系风，虽辩吾不欲。如髯真绝伦，恨此持论曲。
故观文建安刘公挽诗四首 其二
张栻（宋代）

国耻臣当死，公家二世心。忍看垂绝笔，谁续断弦音。

精爽今如在，衣冠恨更深。却嗟蜍与志，处世漫侵寻。
行路难为洪都义士杨安赋
黄哲（元代）

粤客慕远游，东来访仙洲。扶桑弄赤日，簸荡神鳌丘。

天吴变现横蛟虬，狂澜欲济无轻舟。我心西悲安可极，九疑回望丹山色。

斑竹荒祠暮雨深，湘灵泪尽湘江碧。直欲排云窥九关，长风萧萧去不还。

鼓刀击筑行路难，相逢杨子倾心肝。此公平生负奇气，对我高谈论经济。

宫中圣人急徵贤，君材磊落终难弃。平生耻作侯门宾，声华满座惊陈遵。

黄金结交重然诺，白首相知忘故新。予亦高阳旧徒侣，怜君局蹐随风尘。

知君爱君心独亲，相逢正值秦淮春。秦淮茫茫春水绿，春风扑缸春酒熟。

登楼一醉成悲歌，起舞龙泉悄终曲。君不闻神鹰未脱鞲上绦，搏呼梦刷秋空高。

焉能委翅随斥鴳，喧啾俯啄栖蓬蒿。又不闻留侯五世誇相韩，徇节忘躯西入关。

功成乃慕赤松去，富贵浮云非所干。尔有万古心，时来亦如此。

鲁连欲奚为，欲蹈东海水。行路难，难可量。海水尚可济，身名终自强。

愿为黄鹤云中翔，淩风振翮超八荒。
感寓
陆游（宋代）

人生堂堂七尺身，本与圣哲均称人。
唐虞乃可让天下，光被万世常如新。
哀哉末俗去古远，斫丧太朴浇全淳。
豆羹箪食辄动色，攘窃乃至忘君亲。
锱铢必先计利害，讵肯冒死求成仁？不欺当从一念始，自古孝子为忠臣。
病中口占
张洵佳（清代）

劳劳车马悔风尘，况复风尘抱病身。梦里不知身是客，喃喃犹唤枕边人。
途中逢少女
施肩吾（唐代）

身倚西门笑向东，牡丹初折一枝红。

市头日卖千般镜，知落谁家新匣中。
送方善夫赴鹭洲山长二首
刘克庄（宋代）

奎画煌煌天上来，遥知击马向堂阶。
官衔怪得清如许，文馆虽然冷亦佳。
尚论乡先宜合祀，旧传潮学各分斋。
未应久作诸侯客，帝有薰琴待汝谐。
百字谣 海棠
周权（元代）

轻阴滞雨，正社燕新来，东风院落。十万红妆梳洗罢，翠袖春寒落薄。富贵天姿，风流睡足，酒晕潮红玉。个般艳丽，怎教不贮金屋。遥想宫锦城中，向碧鸡坊里，笙歌围簇。万炬烧春花底宴，眩转红光相烁。对此＊然，向人如有诉，不禁清独。浩歌此曲，为渠倾倒尊＊。
友人诵许云村独往诗甚有山林风致因和
朱朴（明代）

西麓兴来因独往，客怀秋色两娟娟。白云出岫淡如埽，红藕作花香可怜。

风落晚凉巾不整，草侵危石坐常偏。无因此夜湖边月，共听松阴万壑泉。
酬卢嵩秋夜见寄五韵
韦应物（唐代）

乔木生夜凉，月华满前墀。去君咫尺地，劳君千里思。

素秉栖遁志，况贻招隐诗。坐见林木荣，愿赴沧洲期。

何能待岁晏，携手当此时。
溪竹
胡宿（宋代）

可爱坛东竹，更笼清浅流。行根侵岛屿，脱箨满汀洲。

夜迥疑筛侵，风多欲战秋。紫茎同入画，青石伴垂钩。

叶里藏雌翠，阴中下戏鸥。秦松无用笑，千亩更封侯。
减字木兰花
汤莱（清代）

愧称仙李。敢将清照才同比。黯淡儒风。不羡轻裘骋玉骢。

鹿车偕隐。避世韬光清梦稳。焉用文章。俚语何堪斗丽场。
次韵徐正权谢示闵子庙记及惠纸
苏辙（宋代）

西溪秋思日盈笺，幕府拘愁学久骞。
记庙终惭无好句，酹坟犹喜有前篇。
〈先生作《祭闵子文》。
屏除笔砚真良计，写寄交游畏妄传。
吴纸赠君君莫怪，耕耘废罢有闲田。
送阮师真之宣城
叶颙（元代）

江东日暮云闲，敬亭千古高寒。若见谢公传语，沈郎依旧衣宽。
荅元奉礼同宿见赠
白居易（唐代）

相逢俱叹不闲身，直日常多斋日频。晓鼓一声分散去，明朝风景属何人。
送浃上座如馀杭刻慈觉老人语录五首 其二
饶节（宋代）

四十九年无一字，少林面壁太忉忉。世人未会个中意，试把遗编读一遭。
留客住 修道
丘处机（宋代）

四元遇。过华山、共临秦地，咏歌谈笑，暗阐重阳佳趣。无为自令谈化，有幸天使，官磨相间阻。东连海上，奋三公高义，大开门户。教行普。叹我离群，忘形慵举。内省无惧，外患何忧何惧。三光盛衰，交变万化，恩害相生天地数。留身且住。待青霄得志，坦然行步。
再用恢大山韵三首 其三
方回（元代）

往古岂可泥，群饮惩商顽。我有漉酒巾，糟粕常斓斑。

其在易之需，云天未渠攀。宴乐以俟时，鸡鸣当开关。

醉乡幸有路，可往不用还。何能顾金钱，悠然颓玉山。
读明忠烈朱先生霞淑遗册
魏一鳌（清代）

拂拭瑶篇光气寒，淋漓纸上见忠肝。风鸣泉畔魂哀啸，雨洒霜林血染丹。

落日无戈回晚照，中流有柱挽颓澜。我今心事凭谁说，泣拜先生仰面难。
凤池小饮
邓肃（宋代）

北山知有出郊心，为霁春寒十日阴。
水石本为迁客共，一枝端欲寄深林。
和梅花百咏诗 其五十二 咀梅
王夫之（明代）

闻说犹疑耳亦贪，终年不食更何堪。轻松脆软清泉味，池底夺将雪藕甘。
夏日闲居作四声诗寄袭美。平入声
陆龟蒙（唐代）

端居愁无涯，一夕发欲白。因为鸾章吟，忽忆鹤骨客。

手披丹台文，脚著赤玉舄。如蒙清音酬，若渴吸月液。
赠法雷
赵蕃（宋代）

道人曾与谪仙游，仙去骑鲸师白头。
骑鲸端复向何处，试问援琴招得不。
湖上
黄裳（宋代）

一家风景洞天清，不愧东南第一名。春入桃源花未落，秋归湘浦月初生。

便捐世事劬劬到，且置篮舆缓缓行。随分堪观无可辨，水光山色竞相迎。
嘉晴诗亦作反言拗体
邓云霄（明代）

正看蓬岛浮仙城，谁遣烛龙含笑迎？黄鹂漫啼风日好，黑蜧犹怨鼓钟清。

生憎残虹拂银竹，不分返照摇金茎。辙底波臣莫愁思，途间流潦尚纵横。
北园赏梅
仇远（元代）

梅花先受东君知，一时开遍南北枝。
吴姬持杯劝客醉，已恨赏花三日迟。
主人惜花不惜酒，自摘一枝春在手。
大开笑口问东风，金谷几人曾白首。
春日示众
释重显（宋代）

门外春将半，闲花处处开。
山童不用折，幽鸟自衔来。
集古 宫柳
李俊民（金朝）

寒食东风御柳斜，轻盈袅娜占年华。

试看三月春残后，不见人烟空见花。
句
张顺之（宋代）

凭谁为写无声诗，清标不减渊明辈。
散天花
杨玉衔（清代）

栴檀香老忽春生。维摩花雨散，著身轻。无根芝草恋珠缨。

芙蓉著手把，去朝京。

斗印何须挂肘肱。搴芳三秀挹，玉亭亭。神仙洞府暮云青。

天台千古月，伴琼英。
伏睹禁林新成盛事辄思歌咏不避荒芜上李学士
李沆（宋代）

禁庭多士列华簪，严乐辉光冠古今。
御笔腾骧题玉署，宸章照古咏辞林。
虚堂挂后传千载，翠琰刊成直万金。
振复文明知对作，尊崇儒术见天心。
增修一院烟霞丽，曲宴群英雨露深。
自我昌朝为盛事，鳌山清峻重难寻。
贡院销宿闻吕员外使高丽赠徐骑省圣化今无外，
征途莫惮赊。扬帆箕子国，
驻节管宁家。去伴千年鹤，
归逢八月槎。离情恨华省，
持此待疏麻。
次韵子瞻望湖楼上五绝
苏辙（宋代）

欲看西湖两岸山，卧乘湖上木兰船。
湖山已自随船改，更值阴晴欲雨天。
眼看西湖不暂来，簿书无算拨还开。
三年屈指浑将尽，记取従今得几回。
湖山欲买恨无钱，且尽芳樽对玉盘。
菱角鸡头应已压，蟹螯马颊更勤餐。
终日清漪弄短桡，久忘车乘走翘翘。
秋风且食鲈鱼美，洛下诸生未可招。
滞留朝市常嫌闹，放弃江湖也未闲。
孤舫粗穷千顷浪，肩舆未尽百重山。
茶花
洪刍（宋代）

万卉千葩画不如，芬芳合比白云腴。应凭巧绝传神笔，幻出江南没骨图。
端午贴子词·皇后阁五首
真德秀（宋代）

仙木浮玉醴，香菰蔟宝盘。
汉宫三十六，争奉圣人欢。
屠青浦长卿以诗采真聊尔倚和
王世贞（明代）

紫气那从令尹孤，白云秋色满江湖。骊珠采去人人看，鸿宝探来字字无。

任是缑山能跨鹤，宁如叶县早飞凫。相逢莫问函中记，但共长房酒一壶。
天台山
释文珦（宋代）

天台仙圣宅，隔断世间尘。
春夏长留雪，峰峦半入云。
溪行多病淑，樵径少逢人。
欲觅诛茅地，同流傥见分。
送一公还山
易训（明代）

师今何处去，相送出林间。一路随芳草，寻钟归旧山。

猿声深涧冷，云影上方閒。后夜如相忆，松门且莫关。
春雨过松轩同敬亭话旧
敦敏（清代）

竹喧雀噪杂莺鸣，都入松堂作雨声。到眼春光过己半，关心身事百无成。

关山梦远人东望，沙漠云深雁北征。犹忆卢龙旧风雨，蹇驴泥滑客中情。
送乡僧德璘监寺缘化结夏归天童山二首
杨万里（宋代）

七百支郎夜忍饥，木鱼闭口等君归。
还山大众空观喜，只有诚斋两首诗。
秋夕
释智圆（宋代）

沧江秋色暮，幽思起穷居。
风叶寒侵梦，窗灯冷照书。
砌深虫韵咽，天淡雁行疏。
终谢人群去，孤峰待结庐。
暮归山中
蓝仁（明代）

暮归山已昏，濯足月在涧。
衡门栖鹊定，暗树流萤乱。
妻孥候我至，明灯共蔬饭。
伫立松桂凉，疏星隔河汉。
醉中感怀
陆游（宋代）

早岁君王记姓名，只今憔悴客边城。
青衫犹是鵷行旧，白发新从剑外生。
古戍旌旗秋惨淡，高城刁斗夜分明。
壮心未许全消尽，醉听檀槽出塞声。
婆罗门引·古今扰扰
姬翼（元代）

古今扰扰，大都奔竞利名场。舟车仆马如狂。到底功勋事业，分车梦黄粱。甚刚求失鹿，不见亡羊。且宜自防。须着脚、水云乡。截断从来去路，步步清凉。本然自得，是千古圆明珠玉房。真个事、谁肯承当。
晨兴
韩元吉（宋代）

北窗松竹夜萧骚，诗就呼儿进浊醪。
睡美不知新雨足，晓来南涧水声高。
送陆先生赴春闱
周必大（宋代）

九重诏下选贤能，又见先生启远行。
离恨暗随流水去，朔风稳送片帆轻。
休嗟此日暌违事，预发来春晋锡荣。
一去鹏程应九万，始知佳梦合金精。
章泉赵昌父频数寄计再次韵一首
曹彦约（宋代）

斗南独立章泉老，四海神父可得亲。
适意不忘新进客，作诗时吒远来人。
报无琼玖衰缘病，保此珠玑富不贫。
命驾已孤千里志，挂冠今欲致为臣。
览古十四首 其十二
吴筠（唐代）

达者贵量力，至人尚知几。京房洞幽赞，神奥咸发挥。

如何嫉元恶，不悟祸所归。谋物闇谋己，谁言尔精微。
喜迁莺
晁端礼（宋代）

嫩柳初摇翠。怪朝来早有，飞花零坠。洞门斜开，珠帘初卷，惊起谢娘吟缀。蕊珠宫殿晓，谁乱把、云英揉碎。气候晚，被寒风卷渡，龙沙千里。

沈醉。深院里。粉面照人，疑是瑶池会。润拂炉烟，寒欺酒力，低压管弦声沸。艳阳过半也，应是好、郊原新霁。待更与上层楼，遍倚栏干十二。
登妙光阁
宋华金（清代）

为厌市城喧，来访化人境。振衣登高阁，秋空挂岚影。

古松临危登，俯身摩其顶。正始诸先民，于此曾煮茗。

老僧话畴昔，故物存石鼎。弹指三生间，悠然发深省。
清平乐 为侍女随春作似仲韶
沈宜修（明代）

凌波微步。已入陈王赋。薄命谁怜愁似雾。恼乱灯前无数。

樱桃红雨难禁。梨花白雪空吟。落得春风消瘦，断肠泪滴瑶琴。
开州盛山十二题 其六 盘石磴
冯山（宋代）

数步即一息，始知登山劳。盘盘行彻时，迹与心俱高。
颂二首
释善清（宋代）

八万四千非一一，七金山内海滔滔。
妙高峰顶平如掌，谁把长竿钓巨鳌。
句 其三
胡宿（宋代）

金掌气寒知露重，玉壶声近觉天低。
赐游清馥殿 其一
严嵩（明代）

帝苑云霞丽，仙宫洞壑幽。春生翡翠殿，花满凤凰楼。

瑶草迎宸跸，琼波待御舟。共传今圣孝，当日奉慈游。
次韵寄晁以道
黄庭坚（宋代）

河汉牛与女，咫尺不得语。
欢然共秋盘，以兹不忘故。
我友在天末，问天许见否。
云雨隔九关，日月不我与。
念公坐臞禅，守心如缚虎。
颇思携法喜，举案饁南亩。
不闻犯斋收，犹闻画眉诩。
良为鼻祖来，渠伊为伴侣。
我有桂溪刀，聊凭东风去。
喝马一枝花 送沈茶星宰来宾
龚翔麟（清代）

老柘西偏屋。冷却丛花寻竹。东华香土梦、镇相逐。

并马旗亭，长华青帘矗。忽听歌金缕，嘶骑河桥，夕阳鞭影促。

江县雷塘曲。最好雨晴山腹。琴边两鹤舞、煮茶熟。

木懈庭閒见，印面文生绿。未妨吟饮兴，问小谱翻时，可忆铜街人独。
瓜州临江亭留题
潘阆（宋代）

谁构危亭已半空，野人时得恣疏慵。
閒观扬子江心浪，静听金山寺里钟。
醉卧岂能妨燕雀，狂吟争法劝鱼龙。
夜来雨歇蛙声乱，忆著嵩阳千万峰。
山居杂诗九十首
曹勋（宋代）

商飚忽在序，候虫凄以鸣。
岁律念向晚，崦嵫逼于征。
已叹日月疾，但觉须鬓狞。
搔首欲何为，松篁助秋声。
发豫章后二首
赵蕃（宋代）

诗成欲赋江山好，政尔多言恐害廉。
只恨十分朝日美，可能身独负茅檐。
喜雨一绝简赵丞
洪咨夔（宋代）

龙公有眼识英材，好雨随声唤得来。
酒面添如田水满，眉头放与稻花开。
崇觉寺
曾致尧（宋代）

水深花影地莓苔，春色烘人若不开。
走报鴒原无别事，远将歌管酒壶来。
刘讷画庐陵三老图求诗
周必大（宋代）

同辞宦路返乡闾，两驌驦中间以驽。
前后顾瞻羞倚玉，支干引从偶连珠。
三人不用邀明月，九老何妨续画图。
从汉二疏唐尹后，相新相近此应无。
赠战贡士归楚
岑用宾（明代）

枫叶萧萧间去津，临岐把袂一沾巾。千峰白雁逢归客，三径黄花候主人。

司马远游多博物，相如能赋亦甘贫。潇湘赤壁堪乘兴，忆尔应知入梦频。
送陆务观编修监镇江郡归会稽待阙二首·其一
范成大（宋代）

宝马天街路，烟篷海浦心。
非关爱京口，自是忆山阴。
高兴余飞动，孤忠有照临。
浮云付舒卷，知子道根深。
京尘成岁晚，江雨送人归。
和蜀公紫薇花再发寄中书舍人
范祖禹（宋代）

几年幽独饱风霜，一日荣观似堵墙。地养深根成异产，天回淑气发新阳。

宾朋须醉千钟酒，蜂蝶争偷百和香。留得青毡真旧物，于今凤阁有名郎。
戏咏昌化县土风二首
方回（元代）

阔衣男子荷薪樵，瘿颈妇人昂髻髫。
巨石塞途饶荦确，荒村扃户故萧条。
水风骚屑雨非雨，溪涧复重桥复桥。
授粲割鲜何敢望，尚无漓酒与侬浇。
醉蓬莱·混元形一气
王吉昌（元代）

混元形一气，位析乾坤，朴分呈瑞。旷劫难逃，被阴阳相累。顿悟回、光合和金，木簇坎离精粹。瘴海风高，云行雨施，丹基匀渍。九会三期，六爻数足，奇偶相乘，谷神离器。透上昆仑，拉清风游嬉。偃仰安闲，白云堆里，任陶陶沉醉。看破虚空，行藏绰约，神珠如意。
离成都後却寄公寿子友德称
陆游（宋代）

萧条常闭爵罗门，点检朋侪几个存？吾道将为天下裂，此心难与俗人言。
逢时尚可还三代，掩卷何由作九原。
寄语龟城旧交道，新凉殊忆共清尊。
雨闷示儿子
陆游（宋代）

东吴春雨多，略无三日晴。
蒙蒙平野暗，淅淅空阶声。
百花雨中平，三月未闻莺。
重裘坐奥室，时序真强名。
亦欲借驴出，泥淖沾衣缨。
抚事每累欷，浊醪聊独倾。
景运今方开，关辅一日平。
我家本好畤，灞滻可躬耕，买酒新丰市，看花下杜城，会当与汝辈，藉草作清明。
挽肇庆胡守二首
李曾伯（宋代）

湖学源流盛，乡评闻望推。
班才列留邸，材岂止分麾。
正拟梅边喜，俄成薤上悲。
人言公不死，兰砌典刑垂。
鸟
白居易（唐代）

谁道群生性命微？一般骨肉一般皮。
劝君莫打枝头鸟，子在巢中望母归。
驻跸竹坞 其一
弘历（清代）

竹坞覃怀胜，清秋说六骖。筠篁突淇澳，风景似江南。

引水村舂熟，垂林野实甘。惟应与休息，循吏孰庞参。
忆秦娥
韩元吉（宋代）

莺声寂。春风欲去难踪迹。难踪迹。几枝红叶，万金消得。
青铜镜里朱阑侧。照人也似倾城色。倾城色。一尊莫负，赏心良夕。
望罗浮
翁方刚（清代）

只有濛濛意，人家与钓矶。寺门钟乍起，樵客径犹非。

四百层泉落，三千丈翠飞。与谁参画理，半面尽斜晖。
别晦庵
赵蕃（宋代）

身堕南州已觉赊，五溪从此更天涯。
别肠何止成万转，霜鬓不堪今半加。
颇念客留同此日，绝怜归梦每还家。
公如踵赴仙都约，犹拟颉颃飞佩霞。
西斋初成廨中旧有太湖石数十枚因垒之庭下
叶梦得（宋代）

万壑千岩不易求，壶中聊寄小瀛洲。稍看硉兀云峰出，便有檀瀛桂屿幽。

绝境自知难遽忘，奇踪争怪独能留。山翁已老犹儿戏，漫拟伸眉一散愁。
同林逋宿中峰次韵
徐复（宋代）

盥栉从朝懒，论交慰昔贤。寒花隐乱草，老木插飞烟。

听雨夜床冷，弹琴秋叶前。临高问往事，历历是何年。
送张太保知冀州
刘攽（宋代）

使君使敌前岁中，手为单于画吉凶。敌人破胆不敢迕，即日归报明光宫。

汉家牧师三十六，水甘草丰马数足。问谁虎臣司苑门，极望离宫皆苜蓿。

长河东来横冀州，雄雄大府森戈矛。红旗照天军令肃，紫髯昂藏居上头。

将军威名动殊俗，天子今无北顾忧。旧传冀土多良马，岁看北客输旃裘。

庙谋将新赤岸泽，强邻犹知博望侯。使君家声仍世传，慷慨功名方壮年。

黄金如斗组丈二，富贵光华真谓贤。
出城二首
张镃（宋代）

扁舟初上一声雷，两岸浓云乱欲堆。
堪笑此时晴太早，篷遮未定雨先来。
朴斋为给事赵文金赋
金幼孜（明代）

唐虞世已远，古道迷荆榛。颓波逝不返，淳风荡无垠。

绮纨尚美䴡，布帛何足珍。良烹侈玉食，菽粟难并论。

太朴日已散，弥文灭其真。赵君抱冲素，持守思益敦。

笃行合前轨，秉志期忠纯。清光迩禁闼，载笔联紫宸。

谠言怀激切，至诚谅斯存。王风被寰宇，礼乐在弥纶。

永期赞隆治，薄俗斯还淳。
上塘值清明八首 其七
曹勋（宋代）

客路逢寒食，禾秧出已齐。清溪三汊浅，白鹭一行低。

禊饮心何在，茅峰路恐迷。随时随有乐，何处不幽栖。
登妙高亭
张嗣古（宋代）

雨馀山石洗孱颜，卧虎蹲羊各自闲。
杖屡贪穿秋色好，不知衣惹藓痕斑。
春日有怀诸友
杨时（宋代）

凭几无聊昼掩扉，芬芬晴气减春衣。
隔帘相应莺初语，背日连春雁北归。
莫逆交游千里别，远来音信两年稀。
追寻旧事成幽梦，触物心行事事非。
赠绍明上人
贾岛（唐代）

未住青云室，中秋独往年。上方嵩若寺，下视雨和烟。

祖岂无言去，心因断臂传。不知能已后，更有几灯然。
送文光上人西游
释行肇（宋代）

高木坠残叶，关河入远心。
嵩游忘楚梦，华近识秦音。
塔古悬图识，碑荒背烧寻。
几思兴替事，独上灞陵吟。
思贤堂
岳珂（宋代）

杰宇翚联接孔墙，盛朝人物仰堂堂。
凭熊曾识棠阴芾，睎骥何堂秕政扬。
配祀有人存折槛，奉祠无路愧题梁。
平山遗像犹多阙，幸趁春风荐羽觞。
岁杪杂感
顾彬（清代）

健翮无风莫浪飞，藩篱斥䳛暂相依。云横占堑乾坤小，雪满空山草木稀。

素志昔曾期马革，微躯今尚恋鹑衣。一竿且弄闲风月，踏破严陵旧钓矶。
题竹
萧显（明代）

此地重逢挺节筠，清风潇洒最怡神。十年阔别浑如旧，竟日相看不厌频。

采采凤鸾鸣盛世，珊珊环佩下严宸。岁寒有约期无负，迟暮林间定可亲。
庐山
洪朋（宋代）

山瀑两道泻，木叶四时春。日暝不知去，鱼鸟会留人。
浪淘沙 夜舟听雪
薛时雨（清代）

一夜响萧骚。玉碎珠跳。打篷声急浪花飘。比似芭蕉窗外雨，分外魂消。

孤客太无聊。短鬓空搔。一灯明灭映船梢。今夕杭州应有梦，隔住江潮。
重九登高和赵莲友用贾运生韵
周士键（清代）

搔首问青天，奇事古未有。卓卓邦之良，伐木难求友。

彼哉复彼哉，蝇营而狗苟。遇合转有期，黄金印悬肘。

岂真造物心，厚薄薄者厚。施报终循环，祸福暂杂糅。

慎勿快一时，而贻子孙丑。世路何险巇，凛若驭索朽。

大千世界中，岂容此辣手。名利与恩怨，锢人如枷杻。

静悟得真诠，俗尘几抖擞。我友赵泾川，同心坚素守。

时正届重阳，邀朋置酒瓿。酒酣析此理，细比牛毛剖。

整顿入新时，诗如狮子吼。我为进一解，负人人亦负。

何如息所营，事事居人后。澹泊葆天真，毋为戎之首。

乡居学老农，躬耕十余亩。冠带不能拘，群小不得纠。

徜徉以俟时，终当得所偶。否侧伏草间，高歌将进酒。
次韵十绝·病起
楼钥（宋代）

老去情怀百不宜，上楼腰腰觉舒迟。
适斋异禀人难及，病起精神略不衰。
奉和圣制答张说出雀鼠谷
苏颋（唐代）

雨施巡方罢，云从训俗回。密途汾水卫，清跸晋郊陪。

寒著山边尽，春当日下来。御祠玄鸟应，仙仗绿杨开。

作颂音传雅，观文色动台。更知西向乐，宸藻协盐梅。
赋得临水诗
沈君攸（南北朝）

开筵临桂水，携手望桃源。花落圆文出，风急细流翻。

光浮动岸影，浪息累沙痕。沧波自可悦，濯缨何用论。
真宗永定陵
宋祁（宋代）

洛水萦祠外，嵩云泊栋端。
桥山何必问，只是葬衣冠。
老而健贫而诗自志其喜八首
方回（元代）

蹉跎早七旬，老健保清贫。
识破元来易，言传恐未真。
但能积阴德，焉用出阳神。
释怨恩须报，天张相吉人。
赞三十六祖颂
释印肃（宋代）

马鸣分身百亿，论数玄诠无极。
六通三昧降魔，不用色声气力。
花
戴叔伦（唐代）

花发炎景中，芳春独能久。因风任开落，向日无先后。

若待秋霜来，兰荪共何有。
代挽王潜斋
王柏（宋代）

自立西山雪，声名四十年。
清思奎画重，忠重物情怜。
廊庙风云断，园林岁月迁。
潜斋元不死，有子续遗编。
答张鬷嘏
李覯（宋代）

几年江外恣荒唐，偶脱荷衣觇国光。
自是狂言无可择，敢嗟贤路有相妨。
谩将文史为生业，已约渔樵共醉乡。
多谢故人贻绝唱，爰居宁解听铿锵。
时宰生日乐章七首 其一 乐贤臣章第一
周紫芝（宋代）

亳后出，莘野兴。一德懋，三台明。岁在午，月嘉平。

鼓坎坎，玉箫鸣。醉厌厌，椒醑馨。阅万古，所未闻。

肖说像，传尧文。盘诰出，德爵尊。依日月，庆风云。

等箕翼，奉羲轩。愿公寿兮锡公龄。
题壁
华春娘（宋代）

燕子楼中燕子飞，芹泥一点误沾衣。
主人频起嗔嫌意，垂下珠帘不放归。
记所居草树
刘敞（宋代）

幽兰晚已秀，新竹直且疏。朴樕亦巢禽，坳堂自容鱼。

长日肆炎赫，周轩正清虚。适心不贵多，一亩觉有馀。

理会遣孤笑，兴来味群书。彼何扰扰尔，我独欣欣欤。

人臣无怀安，吏治犹蘧芦。幸及三年淹，庶几閒燕居。
寿双桂天公
成鹫（清代）

震旦秪林秋近晚，双桂花开方烂熳。阎浮变作荆棘丛，双桂清阴遍洞中。

洞中主人谁氏子，今古蟠根千岁李。渊源家学五千言，十八破家无一字。

无端闯入杂华林，破颜微笑逢知音。三登九上浑閒事，一见愚关便息心。

汾阳不肯保福莫，赵州八十犹行脚。吾师出处迈前贤，流水行云无住着。

廿年寄迹古虞园，十字街头深闭门。菩提树下恣游戏，自称獦獠真儿孙。

祖父閒田半稂莠，忍俊旁观甘袖手。金徽玉局伴奚囊，扫荡声闻旧窠臼。

借问春秋今几何，百岁光阴强半过。一吸西江乾到底，岂知东海有风波。

风静波恬孤月现，大通烟雨遥相见。我住鹅潭师住城，一口金针三尺线。

鸳鸯绣出自天然，举似时人多不荐。请师绣作优昙花，清光一道凌紫霞。

请师绣作无影树，觌面金风全体露。请师绣作五色云，光华复旦咸氤氲。

请师绣作白伞盖，遍覆大千无内外。我亦当时学绣人，粗缯大布不知贫。

自笑年年压金线，袖携刀尺向东邻。何似天孙得天巧，七襄云锦人间少。

天衣裁就奉天亲，顶髻花冠长不老。天师翁，天师翁，心灵手敏诚化工。

更凭绣作日面佛，千古万古扬宗风。
陈季常所蓄《朱陈村嫁娶图》二首
苏轼（宋代）

我是朱陈旧使君，劝农曾入杏花村。
而今风物那堪画，县吏催租夜打门。
登流河驿亭
徐世佐（清代）

敢冲京兆马，独上子云床。疾病思前日，乾坤落异乡。

晴烟三岛碧，秋草九河黄。摇落成今古，孤亭起夜凉。
句
杨长孺（宋代）

平林常常谈俚蛮，玉山之产升金盘。
仪凤得珠字
王十朋（宋代）

别来世故朝昏殊，相与言之汗模糊。两翁得酒促坐席，感深念极气欲苏。

箨龙亦解作水供，紬绎寻丈如渴乌。衣巾生秋背毛竖，金石相应环佩趋。

江山豪壮旁尊俎，醉中频贯累累珠。此时一事复挂口，为乐未竟成喑呜。

夔州忧民困汤火，润泽有志无坦途。眼前焦熬十万户，欠伸戏笑皆沾濡。

自操量槩入官廪，不输一钱分水符。读书功力无表畔，久矣俗吏轻吾儒。
中春苦雨书怀
李覯（宋代）

春秋书大雨，三日已为霖。
如何方春时，终月常积阴。
淙空若泉泻，盪地成渊深。
曾无书夜别，顾恐山岳沈。
疑是天上河，底漏不可禁。
傍无女娲石，欲补难为针。
又疑坎宫水，阳曜所不临。
何等大鬼物，戏把北斗斟，
谁笼三足乌，冷卧空桑林。
勾芒失权柄，羞耻啼盈襟。
枉杀几树花，恣许泥土浸。
或云天有意，欲使诛荒淫。
田谷彼何罪，芽颖当森森。
一粒且漂溺，不啻千黄金。
路绝吊客行，馁我忧巢禽。
风声怒打屋，寒气狞穿衾。
况我出山远，久次兹江浔。
嗟嗟岁月晚，悠悠金玉音。
无聊但诙笑，有得还歌吟。
莫怪旅愁甚，旅人千万心。
戏贺何端明得子
袁灼（宋代）

庆门昨夜梦熊罴，晓得明珠照凤池。却忆刘郎诗句好，海中仙果子生迟。
题林同舍初心诗集
何梦桂（宋代）

与君别一世，忽见疑梦境。
感往双泪县，华发各垂领。
青灯对白酒，相勖敦暮景。
别后诗逾佳，朗歌竟夜永。
和陶掾同登晓亭
韦骧（宋代）

芳蹊诘曲上亭南，小树萦纡若舞骖。直对苍山班席坐，旋寻幽舞满头篸。

楮皮裁幅明如玉，竹叶浮杯渌似蓝。共酌共谈其乐胜，俗忧应是不能堪。
皇帝合春帖子
周南（宋代）

路寝朝元早，条风应律初。
八荒跻寿域，一札下宽书。
念奴娇（梅影）
赵长卿（宋代）

银蟾光满，弄余辉、冷浸江梅无力。缓引柔条浮素蕊，横在闲窗虚壁。染纸挥毫，粉涂墨晕，不似今端的。天然造化，别是一般，清瘦踪迹。

今夜翠葆堂深，梦回风定，因月才相识。先自离愁，那更被、晓角残更催逼。曙色将分，轻阴移尽，过眼难寻觅。江南图上，画工应为描得。
贤者之孝二百四十首·徐孝克
林同（宋代）

自今所赐馔，特敕许将还。
为尔心饷母，君前无所餐。
自金陵江行未至长芦阻风 其一
李纲（宋代）

倏忽风云接地阴，扁舟系缆暮江浔。波涛何必深为阻，万里归来一寸心。
八月三日飞行自承德历榆关至锦州
郑孝胥（清代）

万峰刺天气扬波，奋翼高举苍穹摩。白云排空荡银海，虹光鸟影如飞梭。

离宫梵宇压关塞，当年万乘频来过。中更世乱虽久废，遗迹犹足辉山河。

南循长城历诸口，戴河秦岛生微涡。海天一碧深可悦，人世迫窄烦张罗。

腰缠骑鹤兴所至，老去两息道与魔。苏仙华表归有日，旧京在眼勿蹉跎。
三不为篇
海顺（唐代）

我欲偃文修武，身死名存。斫石通道，祈井流泉。

君肝在内，我身处边。荆轲拔剑，毛遂捧盘。不为则已，

为则不然。将恐两虎共斗，势不俱全。永□今好，

长绝来怨。是以返迹荒径，息影柴门。

我欲刺股锥刃，悬头屋梁。书临雪彩，牒映萤光。

一朝鹏举，万里鸾翔。纵任才辩，游说君王。高车反邑，

衣锦还乡。将恐鸟残以羽，兰折由芳。笼餐讵贵，

钩饵难尝。是以高巢林薮，深穴池塘。

我欲衒才鬻德，入市趋朝。四众瞻仰，三槐附交。

标形引势，身达名超。箱盈绮服，厨富甘肴。讽扬弦管，

咏美歌谣。将恐尘栖弱草，露宿危条。无过日旦，

靡越风朝。是以还伤乐浅，非惟苦遥。
说学送句辅元赴普慈
吕陶（宋代）

六经圣人心，言以寓微意。著示万世教，大略归简易。

先儒事研覃，传注发奥秘。其间岂无失，十数才一二。

沿波而讨源，自可见极致。学者不务此，纷纷竞非是。

所得方一毫，已谓尽千里。譬如就寸管，窥觇九清位。

又如持小蠡，测度巨浸水。近年经术兴，众说尤鼎沸。

或沿老佛解，或取鬼神议。或以对偶求，或用点画治。

往往勤万言，区区释数字。茫昧超洪荒，高阔等天地。

幽欲根死生，明欲混愚智。五常孰为常，百氏孰为氏。

古今名家学，一旦尽委弃。老生分退缩，钳口深有畏。

晚辈互驰骋，锐力不少避。兹事系风化，贤者慎措置。

吾乡句夫子，天禀最纯粹。事亲存至行，执卷考精理。

平生耽道腴，大嚼得鼎味。使之典胄席，琢玉成贵器。

不尔坐泮宫，好音变恶类。头白颜已苍，犹从一麾寄。

普慈实名郡，良俗先礼义。斯文久磨淬，浮笔耻诵记。

有心欲闻韶，作乐虑惉懘。有道欲适远，驱车患轩轾。

兹焉遇儒师，于学有统帅。公若舜权举，明若轩鉴视。

珍若太羹饱，快若醇酎醉。诗书文翁治，教育孟轲志。

虽则憩甘棠，清风似槐市。
过姑孰作
米芾（宋代）

下舆照涧数星星，一世还如隔世经。不见山东李十二，青山山色只青青。
踏莎行 答贾竹亭春行
陈如纶（清代）

杨柳溪桥，桃花野渡，十年车马同游处。联诗曾对月华明，伤心只见春光暮。

迢递双鱼，浮沈尺素，相思辗转愁无数。东风听彻子规啼，声声诉尽空归去。
踞湖山六题 其五 丹霞坞
马云（宋代）

东涧岩谷秀，粲然金碧丽。亘野丹气明，向曙霏烟霁。

磴泻红玉泉，林纡赤凤髻。日出诸峰上，月皎半天际。

幽谷纾绛缯，层崖荣锦罽。羡此山居人，萧然远尘世。
安乐窝三首
裘万顷（宋代）

孤山尝试一登临，归梦纷然绕故林。
个是平生安乐处，清泉白石总关心。
十月见菊二首
赵蕃（宋代）

黄花狼籍晚犹香，冷蝶频来著意忙。
不见东篱千载士，自应埋没老风霜。
菩萨蛮（赋软香）
史达祖（宋代）

广寒夜捣玄霜细。玉龙睡重痴涎坠。斗合一团娇。偎人暖欲消。

涎情虽软弱。也要人抟搦。宝扇莫惊秋。班姬应更愁。
秋晚登眠牛冈偶赋
赵友直（宋代）

满路尘嚣不耐愁，眠牛冈上自清秋。
霜高木叶流丹冷，宜为黄花一举瓯。
荷花
徐积（宋代）

池上交加碍钓船，汉宫新妓约三千。绿箩枝叶能承露，红玉肌三不惹烟。

巫峡已曾萦客梦，西施何处掷金钱。无人为把秋香惜，聊借西风赠此篇。
宫词 其七十四
周彦质（宋代）

永昼宫娥聚笑嬉，小王初习起居仪。朱衫御史心聪慧，学得中庭赞对词。
赠石湖卢隐君伯常
王鏊（明代）

吴山青，越溪碧，吴越兴亡两安适。千年事往那复知，溪上人家自如织。

人家两岸青粉墙，其间特起是为卢家芝秀之高堂。

昔年芝秀产溪上，顾非卢家此瑞谁能当。卢家有翁不求仕，年可六十须眉苍。

朝翻经，暮翻史，不使声华出闾里。生儿唯愿充耘耔，自比唐家玉川子。

人言笔港如笔长，二儿自小工文章。大儿文采珊瑚耀，泥金帖子前宵到。

小儿笔势仍翩翩，他日科名美岂专。从此溪山两增重，乃翁无事日读逍遥篇。

溪可湘，山可采，千古溪山镇长在。愿翁之寿如溪山长不改。
雪气
韩淲（宋代）

连山烟雾起层阴，混混沄沄雪气深。直面楼台开远寺，惊心人物话平林。

花街车马何曾少，茅屋尘埃转不侵。吠怪从渠走群犬，鸿冥初不碍遗音。
观渔舟得巨鱼
袁说友（宋代）

猛作修鳞想，观渔忆故濠。
横舟排雪浪，敏手夺银刀。
过熟偏宜酒，余鲜更带糟。
忍穷须忍口，老矣为渠饕。
送广东潘帅移镇湖南十口号 其十
曾丰（宋代）

身离瘴雨脱蛮烟，自幸得归如得仙。更愿留侯轻万户，不须辟谷也长年。
和韩履善韵
袁甫（宋代）

谈经说史谩支离，大道宁容小智窥。
山峙川流俱是妙，鸢飞鱼跃两忘机。
识天乃乐天之乐，非我安知我不知。
细读新诗消息好，桃花见后更无疑。
及第谣
周匡物（唐代）

水国寒消春日长，燕莺催促花枝忙。风吹金榜落凡世，

三十三人名字香。遥望龙墀新得意，九天敕下多狂醉。

骅骝一百三十蹄，踏破蓬莱五云地。物经千载出尘埃，

从此便为天下瑞。
寄张真父舍人二首 其一
陆游（宋代）

诸公方衮衮，无地著斯人。万里夔州守，中朝禁省臣。

孤帆秋上峡，五马晓班春。想见怀明主，登临白发新。
文剑道中
韦骧（宋代）

剑阁文台相去遥，朝行山顶暮行腰。双眸视险睛常眩，两髀乘行肉半消。

空有辛勤驰远道，愧无毫末补清朝。何时解组归乡国，十里西湖弄短桡。
用圣行韵和呈几仲
李之仪（宋代）

牢落郊原正早收，书来起我顿风流。弦歌韵里识琴贱，鸿鹄飞风逢奕秋。

极目烟云来指顾，何风谈笑共沈浮。文章落笔惊人眼，新有声名旧姓侯。
石尉归杭 其二
韩淲（宋代）

孤山梅与玉溪梅，溪上山根岁岁开。归到乡关须领略，相逢官路且裴徊。

无非共醉穷冬景，其奈他吟处士来。篱落园林浮动处，定应回首我尘埃。
戏答澹庵小偈
范成大（宋代）

莫问前程事，漂然海上舟。
命乖逢鬼国，缘合遇篷丘。
毕竟非身计，俱成错路头。
故乡随脚是，流浪不知休。
与郑明府四首 其二
释元肇（宋代）

柴门窄窄对江开，脉脉寒潮入浦回。笑语邻翁倚篱落，夕阳微处竹舆来。
京口怀古
戴叔伦（唐代）

大江横万里，古渡渺千秋。
浩浩波声险，苍苍天色愁。
三分归汉鼎，一水限吴州。
霸国今何在，清泉长自流。
山川
许月卿（宋代）

山川长不老，人意欲如何。
霜后蒹葭健。秋来洲渚多，
河汾周旧典，洙泗鲁余波。
凄怆从陈蔡，令人涕滂沱。
十六夜有云翳薄月寻复开霁
康海（明代）

昨日见月赏不及，今夜月来云亦开。已促新词翻楚调，却疑清影落阳台。

冰轮果惬诗人意，玉椀当酬白雪才。新病欲瘳仍讳饮，不胜高兴谩含杯。
斯园留别雷东甫正甫 其一
汪轫（清代）

鸡黍乐高会，行人多远思。策车当此别，前路复何之。

涧水有归日，山云无尽时。板桥难竟度，心在绿杨枝。
云溪杂咏 其十一
郭印（宋代）

虚舟横沼面，窗户四玲珑。绛宇三山上，青天一镜中。

夜深杨柳月，日永芰荷风。公退浑无事，江湖兴莫穷。
客居
杜甫（唐代）

客居所居堂，前江后山根。下堑万寻岸，苍涛郁飞翻。

葱青众木梢，邪竖杂石痕。子规昼夜啼，壮士敛精魂。

峡开四千里，水合数百源。人虎相半居，相伤终两存。

蜀麻久不来，吴盐拥荆门。西南失大将，商旅自星奔。

今又降元戎，已闻动行轩。舟子候利涉，亦凭节制尊。

我在路中央，生理不得论。卧愁病脚废，徐步视小园。

短畦带碧草，怅望思王孙。凤随其皇去，篱雀暮喧繁。

览物想故国，十年别荒村。日暮归几翼，北林空自昏。

安得覆八溟，为君洗乾坤。稷契易为力，犬戎何足吞。

儒生老无成，臣子忧四番。箧中有旧笔，情至时复援。
书阁
曾巩（宋代）

自怜野性生来拙，谁许交情晚最亲？世路因仍忧槛阱，他乡衰最傍风尘。

惟将菽藿还求志，未有丝毫可为人。一亩萧然须暂得，欲偷闲日长精神。
新作西池呈王守
刘攽（宋代）

清源注长波，萦回十里内。泓澄鉴群物，杂细分毛介。

旱岁未尝减，隆冬方可爱。传云五龙旧，疑有神物在。

惜此去人近，久随荆棘废。赏心一朝同，版筑四面会。

凿池两汉集，抗榭群山对。种花渐成蹊，栽竹俄自倍。

荷芰入四邻，鸥鸟盈千辈。鱼游明镜中，人语红尘外。

眷兹仁智乐，况乃登临最。沧浪欢濯缨，药饵劝飞盖。

讼閒固材胜，神逸自形泰。愿言载笔间，屡得从公迈。
州名诗寄道士
权德舆（唐代）

金兰同道义，琼简复芝田。平楚白云合，幽崖丹桂连。

松峰明爱景，石窦纳新泉。冀永南山寿，欢随万福延。
送别李司直
张咏（宋代）

亭下依微见远村，亭中离恨若为论。
数声歌罢扬帆去，民吏相看有沾痕。
书琵琶行后
艾性夫（元代）

儿女情怀易得怜，悲伤容或涕涟涟。
独疑迁客方沦落，犹著朝衣夜入船。
对梅
张道洽（宋代）

一点春风天正冬，不妨花下倒金钟。
扳条拣蕊轻轻折，只嗅清香醉杀侬。
楚州阻水涨怀汪信民吕居仁二士四言
洪炎（宋代）

大江北理，长淮西逝。厥隩射阳，城邑岳峙。凿渠而漕，首淮江尾。

舳舻岢峨，连樯千里。青雀翩翩，彩虹嶷嶷。梁局舟蹐，限兹潢水。

昔我至止，得二国士。箪瓢相乐，汪吕氏子。于今几年，乖隔生死。

梗泛萍飘，乃复于此。菱花净吐，鹭羽徐起。如欲我留，盼睐以喜。

俯仰山川，感念成毁。一瞬千古，寓非予耻。
八犯玉交枝（招宝山观月上）
仇远（元代）

沧岛云连，绿瀛秋入，暮景欲沈洲屿。无浪无风天地白，听得潮生人语。擎空孤柱。翠倚高阁凭虚，中流苍碧迷烟雾。惟见广寒门外，青无重数。

遥想贝阙珠宫，琼林玉树。不知还是何处。倩谁问、凌波轻步。谩凝睇、乘鸾秦女。想庭曲、霓裳正舞。莫须长笛吹愁去。怕唤起鱼龙，三更喷作前山雨。
商妇怨 其一
李时勉（明代）

百岁似相期，安知有别离。去时儿在腹，今已长过眉。
送吴伯成归建昌二首
戴复古（宋代）

老夫脚病疮，闭门作僧夏。
麦面不疗饥，冬衣犹未卸。
喜读吴融不，穷愁退三舍。
无因暗投璧，有味倒餐蔗。
冥搜琢肺肝，苦吟忘昼夜。
工夫到深处，非王亦非霸。
敬从汪郡公登屴崱峰值雨驻小顶还纪兴
傅汝舟（明代）

天入翠宫低窈窕，洞回沧海倒巃嵷。山林著处宜狂客，风雨閒游接上公。

共倚短筇千涧底，独穿高木万烟中。观涛更许云边酒，待月思眠石上枫。
平沙雁落
王之道（宋代）

雨余湖水吞遥空，前山宿雾开溟蒙。
坐看雁阵落沙觜，欲下复起摩苍穹。
寒芦飞花秋色老，乱扑客衣纷不扫。
肃肃惊风忽破行，却似张芝作颠草。
瑞麦谣一首
王阮（宋代）

稗草化稻疑谈空，我有异麦真年丰。
三歧鼎足如争雄，两歧对秀攒眉峰。
棣华英粲花影重，蓼云列阵翻春风。
问此厥初何所从，涂山之阳一牧童。
手持足接复一翁，三十八双来无穷。
庆元道大天下公，渐渐擢芒瑞时雍。
不生内地生边封，天以德致惊诸戎。
周家之始西徂东，彼疆为密此界崇。
已而率育四海同，帝命盖自贻牟通。
渔阳昔当汉之隆，亦有此瑞堪形容。
氓谣不上甘泉宫，私以誉守疑非恭。
濠梁献祥不一逢，一生二生重熙中。
今年分外佳气浓，疆吏岂敢贪天功。
归禾拟奏区区忠，仄闻圣德方谦冲。
班春于郊但劝农，谕以种麦莫懒慵。
大麦更戒细细舂，明年从驾巡崆峒，
此饭要到滹沱供。
浣溪沙 都下思家
陆深（明代）

绿送蛟冰出御沟。黄回鹅柳覆朱楼。一场春睡替春愁。

踪迹似鸿浑未定，岁华如水只东流。家住青山碧海头。
吴侬行
龚璛（元代）

吴侬畏雨如畏虎，不道梅霖是时雨。江湖占水多作田，雨来水涨无坚土。

年年相戒筑岸围，州县施行督田主。纷纷何益耕者劳，鼕鼕还听踏车鼓。

乡风种麦属农家，拾穗泥中镰不举。公私上下望西成，儿女插秧深没股。

饥荒却忆四年前，百货如今尚高估。惟有斗米八十钱，虽贱伤农未为苦。

此事犹应费将护，因民所利物无迕。诸贤炼石天可补，肯使穷阎怨寒暑。
思归
喻良能（宋代）

五载怀归不得归，故园想像每依依。
蚕生村落桑黄长，麦熟田家稚子肥。
谷鸟缓歌金缕曲，箨龙浑著老莱衣。
一篇未就张衡赋，漫向成均咏式微。
秋怀诗十一首
韩愈（唐代）

窗前两好树，众叶光薿薿.秋风一拂披，策策鸣不已。

微灯照空床，夜半偏入耳。愁忧无端来，感叹成坐起。

天明视颜色，与故不相似。羲和驱日月，疾急不可恃。

浮生虽多涂，趋死惟一轨。胡为浪自苦，得酒且欢喜。

白露下百草，萧兰共雕悴。青青四墙下，已复生满地。

寒蝉暂寂寞，蟋蟀鸣自恣。运行无穷期，禀受气苦异。

适时各得所，松柏不必贵。

彼时何卒卒，我志何曼曼。犀首空好饮，廉颇尚能饭。

学堂日无事，驱马适所愿。茫茫出门路，欲去聊自劝。

归还阅书史，文字浩千万。陈迹竟谁寻，贱嗜非贵献。

丈夫意有在，女子乃多怨。

秋气日恻恻，秋空日凌凌。上无枝上蜩，下无盘中蝇。

岂不感时节，耳目去所憎。清晓卷书坐，南山见高棱。

其下澄湫水，有蛟寒可罾。惜哉不得往，岂谓吾无能。

离离挂空悲，戚戚抱虚警。露泫秋树高，虫吊寒夜永。

敛退就新懦，趋营悼前猛。归愚识夷涂，汲古得修绠。

名浮犹有耻，味薄真自幸。庶几遗悔尤，即此是幽屏。

今晨不成起，端坐尽日景。虫鸣室幽幽，月吐窗冏冏。

丧怀若迷方，浮念剧含梗。尘埃慵伺候，文字浪驰骋。

尚须勉其顽，王事有朝请。

秋夜不可晨，秋日苦易暗。我无汲汲志，何以有此憾。

寒鸡空在栖，缺月烦屡瞰。有琴具徽弦，再鼓听愈淡。

古声久埋灭，无由见真滥。低心逐时趋，苦勉祗能暂。

有如乘风船，一纵不可缆。不如觑文字，丹铅事点勘。

岂必求赢馀，所要石与甔.

卷卷落地叶，随风走前轩。鸣声若有意，颠倒相追奔。

空堂黄昏暮，我坐默不言。童子自外至，吹灯当我前。

问我我不应，馈我我不餐。退坐西壁下，读诗尽数编。

作者非今士，相去时已千。其言有感触，使我复凄酸。

顾谓汝童子，置书且安眠。丈夫属有念，事业无穷年。

霜风侵梧桐，众叶著树乾。空阶一片下，琤若摧琅玕.

谓是夜气灭，望舒霣其团。青冥无依倚，飞辙危难安。

惊起出户视，倚楹久汍澜。忧愁费晷景，日月如跳丸。

迷复不计远，为君驻尘鞍。

暮暗来客去，群嚣各收声。悠悠偃宵寂，亹亹抱秋明。

世累忽进虑，外忧遂侵诚。强怀张不满，弱念缺已盈。

诘屈避语阱，冥茫触心兵。败虞千金弃，得比寸草荣。

知耻足为勇，晏然谁汝令。

鲜鲜霜中菊，既晚何用好。扬扬弄芳蝶，尔生还不早。

运穷两值遇，婉娈死相保。西风蛰龙蛇，众木日凋槁。

由来命分尔，泯灭岂足道。
用蜀行送徐隆庆守金州
洪咨夔（宋代）

兵家如弈棋，局局势不同。
汉王引兵故道出袭雍，武侯率师祁山摇关中。
何曾踏陈迹，乃欲收新功。
中兴用蜀九十秋，咄哉求剑空刻舟。
今年出秦州，明年出巩州。
了无一镞飞到商虢州。但诿险绝不可度，
岂识奇道须奇谋。汉水阴，
洵水阳，左房襄，
右梁洋。中间诗书礼乐帅，
手提招摇麾天狼。以人材为武库，
以人心为金汤。於斯二者有足恃，
出奇度险如康庄。君不见绍兴间，
虏从鹘岭窥蜀山。彼既能来我能往，
疾驱风雨过潼关。
夜兴
汪莘（宋代）

倚天长剑为谁收，欲献君王镇九州。
世事漫随红日下，壮心空逐碧江流。
雁横西寒偏愁客，菊绽东篱始当秋。
抖擞向来尘土梦，便提蓑笠上渔舟。
再用才子富文华校雠天禄阁韵赠周教授
陈造（宋代）

审知才非充，敢怨言不雠。
进乃隔九虎，退且辨十牛。
向非食不足，此檄当径投。
黄馘渔樵翁，揣分吾其俦。
钓台
项安世（宋代）

君房足下竟成谀，只是韩歆已破除。
岂有江湖钓竿手，为君台阁奉文书。
鉴亭话别示及门诸子 其四
郭柏荫（清代）

鉴亭杯酒此盘桓，握手临歧感百端。情重岂专文字契，交深倍觉别离难。

坐花长忆香三日，种竹欣成玉万竿。等是鳌山垂钓客，扶桑振策晓天宽。
句
杨谔（宋代）

遥观一郡色，尽得二江声。
过石涧桥初入庐山
欧大任（明代）

曲涧泠泠乱石中，红尘已隔几千重。从今欲控仙人鹤，飞过匡庐第一峰。
题清溪神女坐次东坡韵
吕殊（宋代）

生居万山中，二年依泽国。偶于坐曹暇，聊欲访禅默。

再拜神女坐，劈山定何术。上有琳宫岩，作论期破惑。

只今澄潭中，异影眩莫执。泉源入幽窈，蛾眉如可及。

吾闻大地下，出没水中日。胡为二魶鱼，欲归犹未得。

变化乘云雷，那能系不食。山深风窍号，天寒日车急。

寄语龙宫君，安稳藏故穴。近来托怪多，勿遣容易测。
山寺
庞垲（清代）

荒磴苔乾屐齿轻，寺门晴锁午烟平。滩声静抱香台转，云气虚烟古殿生。

行径尝留骊鹿迹，题墙偶见故人名。老僧只解蒲团坐，无数松杉一磬声。
明教院
文同（宋代）

野径欹危入谷斜，曲岗回岭共交加。
经年不到为隔水，此日独游因看花。
两岸烟云闲景物，一轩泉石静生涯。
自怜冠珮婴身者，直入樊笼老岁华。
诗三百三首 其二二二
寒山（唐代）

我在村中住，众推无比方。昨日到城下，却被狗形相。

或嫌裤太窄，或说衫少长。挛却鹞子眼，雀儿舞堂堂。
题钱少愚四画 兰亭
周紫芝（宋代）

事去空千载，何曾有若人。只应烟树里，便是永和春。
白云庄四首·晚望台
柴望（宋代）

治圃我依浮石滩，筑台君占白云山。
三秋一日登临外，百里同云咫尺间。
峰黛阴晴常黯黯，溜琴朝夕自潺潺。
休官谁道何曾见，林下如今两处閒。
鹦鹉曲·农夫渴雨
冯子振（元代）

年年牛背扶犁住，近日最懊恼杀农父。稻苗肥恰待抽花，渴煞青天雷雨。
〔幺〕恨残霞不近人情，截断玉虹南去。望人间三尺甘霖，看一片闲云起处。
行香子（永州为魏深甫寿）
戴复古（宋代）

万古崔嵬，二水涟漪。此江山、天下之奇。太平气象，百姓熙熙。有文章公，经纶手，把州麾。

满斟寿酒，笑捻梅枝。管年年、长见花时。佳人休唱，浅近歌词。读浯溪颂，愚谷记，澹岩诗。
探花
郑獬（宋代）

粉蓓团梢相并开，醉中走马探花回。
春衫不惜露痕污，直入闹花深处来。
无庵道人赠砚报之以诗
徐瑞（宋代）

别去惊离索，重来更剧谈。送人还有砚，住世却无庵。

白鹤千年化，黄粱万枕酣。区中缘未毕，一见一回惭。
不寐四首
杨万里（宋代）

老来只愿酒难醒，酒力才醒便便惊。
露滴新寒欺病骨，宦游如便记平生。
深山五鼓鸡吹角，落月一窗鹅打更。
等待晓光琱好句，晓光未白句先成。
叹笑
方回（元代）

意外无忧恼，予心岂厌贫。索钱纷债主，赊药愧医人。

坐丧高标尽，时惊俗态新。残书亦懒读，满架付埃尘。
意外吟
邵雍（宋代）

事出意外，人难智求。
自非妄动，恶用多愁。
既有误中，宁无暗投。
能知此说，天下何忧。
骤雨
赵蕃（宋代）

乍觉尘成敛，旋闻土亦香。
沟渠勇飞溅，竹树返青苍。
既使雷先戒，还资风助狂。
未充田父望，聊益病夫凉。
句
陈尧佐（宋代）

争似碧澜堂上望，疏疏烟树漠汀洲。
绝句漫兴九首·其三
杜甫（唐代）

熟知茅斋绝低小，江上燕子故来频。
衔泥点污琴书内，更接飞虫打着人。
和尧卿兄喜孝卿兄登科
葛胜仲（宋代）

兴贤赐第集英春，劝学应从孟母邻。黄甲科名新赫奕，青云岐路肯因循。

暴鳃昔恨登龙晚，饮羽今惊中鹄亲。云陛开陈三道要，宁容举首属他人。
临江仙 次豁轩「溪边书感」韵
林朝崧（清代）

一幅流民图绘就，荒凉烟水堪嗟，不辞屐齿印平沙。

溪流分燕尾，何处认人家？

茅屋石田成一梦，断崖树，尚敧斜。最怜渔父好生涯，钓船流不去，依旧宿芦花。
声声慢·公邻烟水
侯善渊（元代）

公邻烟水，我弊嵩峰。天涯杳隔难通。悟理非遥，目前不二清风。宝月孤高洞鉴，印千潭、普照玄洞。无彼我，混华元仙景，一体真空。如此知心志友，更何须贡马，驿路尘红。念某形疲，不须远远相躬。稽首同流勿罪，施宽慈、意莫忡悦。开青眼，用神光体入，不动之宗。
和资道读贺知章传
晁说之（宋代）

少陵爱贺公，爽气不可致。
宁向水底眠，不作尘中士。
谪仙见长水，狂言随意至。
换酒解金龟，水知天王赐。
二子少可人，欣然得朋类。
我实异世客，遗编劳补缀。
念昔游稽山，颇爱石上字。
再拜式画像，物来见真意。
翰林有渚孙，能与我同契。
次韵曾吉父食酥二首 其二
王洋（宋代）

闻道金城煮𨢎䤙，贡包长伴雨儿梨。即今万里风流在，浙水东头又浙西。
重阳独酌怀社中诸友
朱朴（明代）

登高忽见塞鸿飞，九月川原木叶稀。宋玉有才堪作赋，沈郎多病不胜衣。

黄花细雨年芳在，白发秋风故旧非。笑把茱萸成独酌，一年佳节忍相违。
寄傲园小景十幅仿卢鸿一草堂图诗自题十首 其五 玉局斋
刘珏（明代）

戒时非作态，入室自悠然。作古宛如古，可传无意传。

才情因以胜，位置佐之缘。方识命名者，前身玉局仙。
融州仙岩
陶弼（宋代）

溪僧过此说山公，游遍真仙洞府中。
乳石岩边得灵草，可能封裹寄衰翁。
闲吟赠皇甫郎中亲家翁（新与皇甫结姻）
白居易（唐代）

谁能嗟叹光阴暮，岂复忧愁活计贫。忽忽不知头上事，

时时犹忆眼中人。早为良友非交势，晚接嘉姻不失亲。

最喜两家婚嫁毕，一时抽得尚平身。
赴集贤院学士上赐宴应制得辉字
张说（唐代）

侍帝金华讲，千龄道固稀。位将贤士设，书共学徒归。

首命深燕贤，通经浅汉韦。列筵荣赐食，送客愧儒衣。

贺燕窥檐下，迁莺入殿飞。欲知朝野庆，文教日光辉。
沧江夜泊
胡俨（明代）

霜清石出见波痕，岁晚江湖日易曛。云气压空寒欲堕，滩声到枕静偏闻。

一汀烟雨鱼吹浪，千里蒹葭雁叫群。不有故人相慰藉，他乡愁绝更销魂。
兴福寺
丘逢甲（清代）

西山俯清溪，中有招提地。今晨发游兴，行蹑樵迹至。

寺古门半颓，剥落馀榜字。乡人利邀福，因乡遂名寺。

残僧缺梵诵，一饱无佗志。依稀临济宗，欲说犹能记。

自从达摩来，妙法指心示。渡江芦径折，面壁石留志。

莲宗衍花叶，顿渐派遂异。初惟北宗显，蝉联帝师位。

南宗晚出抗，衣钵鸣法器。南祖北则祧，顿兴渐乃避。

遂教曹溪水，一滴十方醉。兹地本岭峤，固应濡染易。

宗风昔方盛，英伟多法嗣。初祖各开山，并擅大神智。

此间百里近，遂有神僧二。南岩坐圆应，阴那据惭愧。

禅宗不可作，僧反为佛累。岂知古天竺，象教亦颓坠。

祅神出持世，魔氛日以肆。瞿昙佛故种，受侮来异类。

豆瓜强剖分，净土遽易置。五部皆孱王，龙象力难庇。

慈悲睹末劫，慧眼应垂泪。昙华久不现，见叶纷相弃。

惟扇芙蓉妖，流毒远相被。东来遍震旦，民财坐疲匮。

即今寺中僧，与俗亦同嗜。犹借福田说，鼓众博檀施。

木佛寂不言，村女竞相媚。因之变供养，得为口腹备。

冷观发浩叹，懒复著言议。寺左有奇石，山静林意邃。

徘徊抚石坐，欲说西来意。
题文与可画竹
柯九思（元代）

湖州放笔夺造化，此事世人那得知。
跫然何处见生气？仿佛空庭月落时。
杂咏七言二首
刘克庄（宋代）

清禁已无莲炬分，名山尚欠草鞋缘。
贺公未是真知己，却唤诗仙作谪仙。
寄吴兴刘翰怡 其二
王佩箴（清代）

残山送夕阳，闪烁少微星。文章报故国，耿耿守遗经。

珍此不朽业，名山发古馨。侧闻兰台彦，编纂未杀青。

哀哉万布衣，幕僚寄伶仃。何如元裕之，独构野史亭。
青原山七祖塔
张商英（宋代）

一派青原出少林，信衣到此只传心。寻常示众无人会，尽向庐陵米价寻。
鹧鸪天
黄升（宋代）

天气清和仅两旬。一旬前是佛生辰。当年来应徐卿梦，此夕遥瞻寿宿明。

拚一笑，对诸贤。山翁何以祝龟龄。蟠桃瓜枣皆虚诞，愿把阴功福后人。
木兰花慢 其七 柳浪闻莺
周密（宋代）

晴空摇翠浪，昼禽静、霁烟收。听暗柳啼莺，新簧弄巧，如度秦讴。

暗紬。翠丝万缕，飏金梭、宛转织芳愁。风袅馀音甚处，絮花三月宫沟。

扁舟。缆系轻柔。沙路远、倦追游。望断桥斜日，蛮腰竞舞，苏小墙头。

偏忧。杜鹃唤去，镇绵蛮、竟日挽春留。啼觉琼疏午梦，翠丸惊度西楼。
行香子
沈瀛（宋代）

野叟长年。一室萧然。都齐收、万轴牙签。只留三件，三教都全。时看《周易》，读《庄子》，诵《楞严》。

阙<身差>会得，万语千言。得鱼儿、了后忘筌。行行坐坐，相与周旋。待将此意，寻老孔，问金仙。
春从天上来（己亥春，复回西湖，饮静传董高士楼，作此解以写我忧。）
张炎（宋代）

海上回槎。认旧时鸥鹭，犹恋蒹葭。影散香消，水流云在，疏树十里寒沙。难问钱塘苏小，都不见、擘竹分茶。更堪嗟。似荻花江上，谁弄琵琶。

烟霞。自延晚照，尽换了西林，窈窕纹纱。蝴蝶飞来，不知是梦，犹疑春在邻家。一掬幽怀难写，春何处、春已天涯。减繁华。是山中杜宇，不是杨花。
西江月（庆太夫人七十）
郭应祥（宋代）

头上银幡初卸，堂前玉斝重飞。人言七十古来稀。七十如今已至。

斑白元无一点，微黄已透双眉。一番庆寿十年期。更庆十番不啻。
句
刘筠（宋代）

龙驾昌明御，天旗太乙神。
月岩去上饶十里山有侧穴腹背皆洞如月
朱松（宋代）

凿透巉岩不记春，山腰千古挂冰轮。谁知擘破三峰手，聊出婵娟戏路人。
和陈尉春日行山
颜发（宋代）

公余春日长，亭午吏已退。
山行步晴碧，松影踏鲜翠。
杖移苔点穿，蜂抱花须坠。
酒琖释春愁，楸枰醒昼睡。
题徐翼所年伯素履图说十二首 其三 兄弟联登
曹于汴（明代）

昔人羡一鹗，况乃双桂芳。贺者交于闾，若为共荣光。

或亦怙其贵，邻里转彷徨。徐翁仍往役，吾以酬吾乡。
送张子之山西
屈大均（明代）

鞍马无从返故园，心随春草送王孙。去从太岳穿西岳，来自龙门出孟门。

散带仙人姑射馆，题诗玉女洗头盆。秋深待我中条曲，共听疏钟与暮猿。
椎冰行
刘崧（元代）

里河冰坚厚如掌，扬州北去船难上。船头持火照椎冰，万杵千篙动清响。

冰开一步进一程，三日不到高邮城。夜寒月黑北风急，舟人独拥冰椎泣。
闺门诗三首 其二
郑刚中（宋代）

无心事铅黛，采采菊金黄。徘徊欲寄远，云梦连潇湘。

岂不怀君子，念念不敢忘。西邻击神鼓，东邻闹笙簧。

三嗅篱边英，泪落秋风香。
渔父词一十八首。炼质
吕岩（唐代）

运本还元于此寻，周流金鼎虎龙吟。

身不老，俗难侵，貌返童颜骨变金。
重阳前三日林元洲邀诸友过寒同山庄
宿凤翀（清代）

高台眺望罢，缓步到柴扉。石路缘溪岸，茅亭带夕晖。

桥危人怯度，林静鸟争飞。乘兴忘归晚，沾衣草露霏。
菩萨蛮（题山馆）
刘埙（宋代）

长亭望断来时路。楼台杳霭迷花雾。山雨隔窗声。思君魂梦惊。

泪痕侵褥锦。闲却鸳鸯枕。有泪不须垂。金鞍明月归。
更题
杜甫（唐代）

只应踏初雪，骑马发荆州。直怕巫山雨，真伤白帝秋。

群公苍玉佩，天子翠云裘。同舍晨趋侍，胡为淹此留。
仿文徵明春林策杖图即用其韵
弘历（清代）

云外层峰几叠青，钟声镇日听南屏。绿阴已自成帷幄，不用东坡择胜亭。
次余仲庸松风阁韵十九首 其十二
裘万顷（宋代）

平池春去水溶溶，人在笙歌一部中。
柳叶翻风罗带绿，荷花著雨锦衣红。
石室书院和许生
唐仲冕（清代）

东海后孟传经处，礼门初启无歧路。匡鼎说诗解人颐，一扫别风与淮雨。

萧公太傅于丞相，汉时人物真有数。类以经术为名臣，俎豆千秋仰祠宇。

贤哉教授有二疏，至今楼在还题墓。兰陵郯承辨纷纭，景行皆宜奠清醑。

宋世诗豪石曼卿，奇情自是芙蓉主。朐山化作度索山，舒锦错绣映岩户。

苏公游接蔡公游，求仙莫羡童男女。我来观海先观澜，秦东门外色飞舞。

前辈风流不可期，后来秀杰谁能伍。地道敏树树须栽，春雨养花花正吐。

重开石室横皋比，敢谢雷门持布鼓。抗颜都讲方铿铿，挟策从游尽楚楚。

不闻冰车铁马声，但与博带褒衣语。兴学当追曲台戴，投诗辄遇平舆许。

名章俊句知襟期，琪树琼林重风土。愿同河伯向海若，直以耳孙求鼻祖。

花老室荒匪自今，经明行修定如古。笑余何术兼官师，朱墨丹铅度朝暮。
偈颂一百零九首
释可湘（宋代）

一劄当头，无咽喘气，
大钧揪物，易地生春。
佛祖都来听处分。
临江仙·荷叶荷花何处好
元好问（金朝）

李辅之在齐州，予客济源，辅之有和。

荷叶荷花何处好？大明湖有新秋。红妆翠盖木兰舟。江山如画里，人物更风流。
千里故人千里月，三年孤负欢游。一尊白酒寄离愁。殷勤桥下水，几日到东州！
从洪子野觅酒
韩淲（宋代）

兵厨不作鸣鞭送，市酤多怀饮湿忧。可念嗫嚅空燥吻，要须倾倒付新篘。
百字令 题桃蹊雪院本
钱瑗（清代）

馀生有几，最难得、挨到收梢时节。妨命祗缘才太艳，倒受千般磨劫。

锦字缄情，绿华写恨，泪点成红雪。至今溪畔，但闻流水呜咽。

遥见狂虏氛中，桃花一骑，绝代倾城色。直算望夫山下殒，栀子同心先结。

兵气飞扬，愁云惨淡，魂冷天边月。我来题曲，冻痕冰指如铁。
和永叔桐花十四韵
梅尧臣（宋代）

湛湛碧井水，其上有梧桐。
春随井气生，白花飞蒙蒙。
晓枝滴甘露，味落寒泉中。
结实待瑞羽，岁晚半枯空。
桐既无凤皇，井岂潜蛟龙。
乃知至神物，未易饮人逢。
当时集颍川，偶值黄次公。
次公入为相，此鸟曷不从。
遂使神鶡雀，竟用奇怪穷。
我言非毁古，欲遵平直踪。
我愿二千石，但使德化隆。
有桐凤不来，於桐无愧容。
有凤政不举，於凤何为崇。
答君桐花篇，聊以发我衷。
景祐亲郊三圣并侑二首
仁宗（宋代）

皇基缔构，帝系灵长。
躬度攀发，子孙保昌。
白藕花寄袁状元仓使
释居简（宋代）

澄练彻山脉，玉透山池沙。老火奋残烁，凛姿燉不瑕。

方方秋一奁，弹压红万葩。安得濂溪叟，来赋东林花。